SK Úradný vestník Európskej únie C 125/2

Uverejnenie žiadosti o registráciu v zmysle článku 6 odsek 2 nariadenia (EHS) č. 2081/92 o ochrane označení pôvodu a zemepisných označení

(2005/C 125/02)

Toto uverejnenie udeľuje právo námietky v zmysle článku 7 a 12 d uvedeného nariadenia. Každá námietka proti tejto žiadosti musí byť postúpená v lehote šiestich mesiacov od tohto uverejnenia prostredníctvom príslušného orgánu členského štátu, členského štátu Svetovej obchodnej organizácie, alebo tretej krajiny uznanej podľa článku 12 odsek 3. Uverejnenie je odôvodnené nasledujúcimi náležitosťami, najmä bodom 4.6, podľa ktorého sa žiadosť považuje za odôvodnenú v zmysle nariadenia (EHS) č. 2081/92.

SÚHRNNÝ VÝKAZ

NARIADENIE RADY (EHS) č. 2081/92

„PIMIENTO ASADO DEL BIERZO“

č. ES: ES/00262/8. 11. 2002

CHOP ( ) CHZO ( X )

Tento dokument je zhrnutie informatívneho charakteru. V prípade záujmu o viac informácií, predovšetkým o výrobcoch výrobkov chránených CHOP alebo CHZO, si môžete u vnútroštátnych orgánov alebo na príslušných odboroch Európskej komisie (1) vyžiadať plné znenie požiadaviek.

1. Príslušný orgán členského štátu:

Názov: Ministerio de Agricultura, Pesca y Alimentación. Dirección General de Alimentación. Subdirección General de Denominaciones de Calidad y Relaciones Interprofesionales y Contractuales. Adresa: Paseo Infanta Isabel, no 1. E-28071 MADRID. Telefón: (34) 913 47 53 94 Fax: (34) 913 47 54 10

2. Skupina žiadateľov:

2.1. Názov: Promotora de la Indicación Geográfica Protegida „Pimiento Asado del Bierzo“ 2.2. Adresa: c/ Padre Santalla no 3, 2o Dcha. 24400- PONFERRADA (León). Telefón: 987 411973 Fax: 987 414214 2.3. Zloženie: Výrobcovia/spracovatelia (X) Ostatní ( )

3. Druh výrobku:

Trieda 1.6.: Papriky spracované

4. Špecifikácia požiadaviek:

(zhrnutie požiadaviek článku 4 ods. 2)

4.1. Názov: „Pimiento Asado del Bierzo“

4.2. Opis: Chráneným výrobkom je plod papriky Capsicum annuum L bobuľovitého tvaru, dodávaný na trh v pečenom, olúpanom a balenom stave.

Použitá surovina patrí do ekotypu „El Bierzo“. Plod má predĺžený kužeľovitý tvar, hladké steny, 3 alebo 4 hrany, hmotnosť nad 160 gramov s tupou špičkou a bez nezacelených povrchových praskliniek. Plody sa zberajú bledočervené až tmavočervené bez zelených škvŕn.

Pečené papriky sa konzervujú celé alebo v kúskoch, sfarbené od bledočervena do tmavočervena a s jemne popraskaným povrchom. Základná chuť je horkastá kvôli uhľovodíkom, ktorých obsah v objeme je menej ako 5 %. Príchuť je nevýrazná a mierne štipľavá. Vôňa zodpovedá vôni pečenej papriky a dymu. Pevnosť je nižšia kvôli nízkemu obsahu dužiny menšom než 3 %. Na každých 100 gramov papriky sa povoľuje najviac 1,5 cm2 pripálených kúskov a maximálne 10 semien.

4.3. Zemepisná oblasť: Oblasť pestovania a spracovania sa nachádza v centre regiónu Bierzo v provincii León v autonómnej oblasti Kastília a León.

Zahŕňa tieto obce: Arganza, Bembibre, Borrenes, Cabañas Raras, Cacabelos, Camponaraya, Carracedelo, Carucedo, Castropodame, Congosto, Cubillos del Sil, Molinaseca, Ponferrada, Priaranza, Sobrado, Villadecanes-Toral de los Vados a Villafranca del Bierzo.

4.4. Kontrola pôvodu: Na preukázanie pôvodu z danej oblasti:

4.5. Metóda získania výrobku: Pozemky vhodné na pestovanie chránených paprík musia mať výraznú pôdnu štruktúru s hodnotou pH od 5,0 do 7,0 a musia sa na nich pestovať papriky ekotypu „El Bierzo“. Povolené je len radové a bodové zavlažovanie, ktoré vylúči styk spodnej časti stopky s vodou. Zber sa vykonáva ručne do debničiek, ktoré sa na seba ukladajú, pričom sa v debničkách triedia papriky s vhodnými vlastnosťami.

Preprava do spracovateľských podnikov sa zabezpečí v debničkách alebo v iných vrstviteľných obaloch, primerane vetrateľných a chránených pred slnečným žiarením, pričom sa nesmie zhoršiť kvalita papriky.

V súlade s postupmi spracovateľského podniku musia byť papriky okamžite spracované, uskladnené alebo prepravené do chladiacej miestnosti.

Sklady musia byť suché, bez vlhkosti, nečistôt a pachov, ktoré by mohli ovplyvniť výrobok. Papriky musia byť chránené pred priamym slnečným žiarením. Uskladnenie sa zabezpečí tak, aby bol umožnený pohyb a pravidelné premiestňovanie zásob. Od zberu papriky po jej pečenie nesmie uplynúť viac ako 5 dní, pričom to môže byť aj 10 dní, ak sa papriky uskladnia v chladiacej miestnosti.

Papriky sa pečú na platniach alebo v peci. Ako palivo je možné použiť drevo (dub, topoľ alebo gaštan) alebo plyn (propán alebo zemný plyn).

Čas a teplota pečenia závisia od druhu použitej pece a od stupňa zrelosti plodu.

Po upečení sa ručne odstráni jaderník, šupka a semená, pričom sa plod nesmie namočiť do vody alebo chemických roztokov. Šťava, v ktorej sú papriky v nádobe zakonzervované, je ich vlastná šťava uvoľnená pri pečení. Môže sa do nej pridať soľ, olivový olej alebo olej zo semien, kyselina citrónová alebo citrónová šťava.

Paprika sa balí celá alebo v kúskoch do sklenených nádob alebo plechoviek s maximálnou čistou hmotnosťou papriky 80 gramov.

4.6. Súvislosti:

Historické

Existujú zmienky, že v Ponferrade sa paprika začala pestovať v polovici XVII. storočia. V obecnom archíve Ponferrady je v knihe písomností 1653 – 1669 zaznamenaná listina, v ktorej pán Diego de Balboa vysvetlil starostovi pánovi Pedrovi Gomézovi Bretónovi a ďalším členom obecnej rady nevýhody pestovania papriky a nevyhnutnosť zakázať jej pečenie a obmedziť jej spotrebu.

Počas svojej cesty po Bierze v roku 1792 sa Jovellanos vo svojom denníku zmieňuje o bembibrejskej paprike.

V jednej ľudovej piesni z XIX. storočia sa uvádza, že počas slávnosti Panny Enciny, patrónky Ponferrady a Bierza, vyniesli sošku „Štyri paprikárky z Ponferrady“.

Práve bierzske gazdinky začali s tradíciou bierzskych pečených paprík a stali sa známe ako paprikárky.

V roku 1818 vznikol vo Villafranca del Bierzo prvý remeselný konzervárenský podnik a svoju výrobu začal konzervovaním ovocia, ako je to zaznamenané v knihe autora Antonia Fernándeza Moralesa „Poetické eseje v bierzskom nárečí“, ktorá bola vydaná v roku 1861.

Podnik Ledo, ktorý piekol a zabezpečoval odbyt papriky, sa v roku 1900 zúčastnil Svetovej výstavy v Paríži.

Od roku 1974 až do súčasnosti vzniklo v regióne Bierzo postupne desať konzervární papriky.

Na počesť paprikárok sa dnes na námestí v Ponferrade nachádza glorieta v podobe dvojmetrových bronzových sôch zobrazujúcich štyri ženy lúpajúce papriku.

Prírodné

Vymedzenú oblasť tvorí tektonická prepadlina obklopená lesným pásom.

Región Bierzo je prirodzeným regiónom nachádzajúcim sa na severovýchode Castilly a Leónu v nadmorskej výške od 340 m do 2 100 m a hraničí s Galíciou a Astúriou.

Oblasť pestovania je zavlažovaná riekou Sil a jej prítokmi Cúa a Burbia. Patrí k povodiu rieky Miño.

Pôda, do ktorej sa paprika vysádza, má výraznú štruktúru, je hlboká, sypká, priepustná, s regulovateľným odvodnením. Má nízky obsah organických látok, vápnika, fosforu, draslíka a sodíka, pomer uhlíka k dusíku je od 8 do 10. Hodnota pH je mierne kyslá od 5,5 do 7,0.

Bierzo sa nachádza v stredozemnom podnebnom pásme (ukazovateľ stredozemia je 5,28), ktoré je vhodné na pestovanie papriky vzhľadom na skutočnosť, že je to oblasť s vysokým počtom slnečných hodín, s priemernou ročnou teplotou 12,5 oC a s priemerným ročným úhrnom zrážok 800 mm.

Priemerné obdobie mrazov, ktoré je od 11. novembra do 4. apríla, umožňuje vysádzanie papriky začiatkom mája a jej zber od konca augusta do začiatku novembra.

Fotosyntetická aktivita plodiny v takých podmienkach spôsobuje, že obsah uhľohydrátov je menej ako 5 %, čo plodu dodáva horkastú chuť, a obsah dužiny je menej ako 3 %, v dôsledku čoho má paprika nižšiu pevnosť.

Požiadavky na výrobu

Pečenie sa uskutočňuje tradičným spôsobom na platniach alebo v peci, čo paprike dodáva vôňu a príchuť dymu, ktoré sa zachovajú aj po pridaní menšieho množstva oleja, soli a citrónovej šťavy alebo kyseliny citrónovej.

Výskyt pripálených kúskov a semien je spôsobený ručným a remeselným spôsobom pečenia, odstránenia jaderníka a lúpania bez použitia chemických roztokov, ako aj vody.

4.7. Kontrolný orgán:

Názov: Consejo Regulador de la Indicación Geográfica Protegida „Pimiento Asado del Bierzo“ Adresa: C/ Ave María, 29, 1o, oficina 8. 24400-PONFERRADA (León). Telefón: 987 41 10 60 E-mail: pimientobierzo@terra.es

Regulačná rada Chráneného zemepisného označenia „Pimiento Asado del Bierzo“ je kontrolným orgánom zodpovedným za dodržiavanie listu podmienok, nariadenia a príslušných právnych predpisov a riadi sa normou EN-45011: „Všeobecné kritériá pre orgány, ktoré vykonávajú certifikáciu výrobku“.

4.8. Označenie: Etikety musí schváliť Regulačná rada. Na etiketách a kontrolných páskach musí byť zreteľne a viditeľne uvedené „Pimiento Asado del Bierzo“. Etikety musia byť očíslované a vydané Regulačnou radou.

4.9. Vnútroštátne právne predpisy:

— Zákon č. 25/1970 z 2. decembra 1970 o štatúte pre vinice, víno a alkoholické nápoje.

— Dekrét č. 835/1972 z 23. marca 1972, o vykonávacích predpisoch zákona č. 25/1970.

— Nariadenie z 25. januára 1994, ktorým sa upresňuje vzťah medzi španielskymi právnymi predpismi a nariadením (EHS) č. 2081/92, pokiaľ ide o označenia pôvodu a zemepisné označenia poľnohospodárskych a potravinárskych výrobkov.

— Kráľovský dekrét č. 1643/1999 z 22. októbra 1999, ktorým sa ustanovuje postup pre podávanie žiadostí o zápis do Registra chránených označení pôvodu a chránených zemepisných označení.

— Ústavný zákon č. 4/1999 z 8. januára 1999 o úprave ústavného zákona č. 4/1983 o štatúte samosprávnej oblasti Kastília a León.

(1) Európska komisia – Generálne riaditeľstvo pre poľnohospodárstvo – Oddelenie politiky kvality poľnohospodárskych výrobkov – B-1049 Brusel.